Tom Behnke (FP), 1998-01-21:
Jeg skal indledningsvis understrege, at jeg taler på egne vegne.
Fremskridtspartiets folketingsgruppe er fritstillet i dette spørgsmål, da det er et spørgsmål af meget høj etisk karakter.
Hvordan gruppens medlemmer vil stille sig til forslaget, vil vise sig ved tredjebehandlingen, når der skal stemmes endeligt om forslaget, men jeg kan røbe, at der er såvel medlemmer, som er imod forslaget, som medlemmer, der er for forslaget.
dette forbud
Med andre ord: Jeg er overbevist om, at resultatet blev ministerens forslag fra sidste folketingssamling.
Jeg er ikke sikker på, at det i alle detaljer har hele Folketingets opbakning, og derfor var jeg indstillet på at være medforslagsstiller til dette forslag til en lille, men betydningsfuld ændring af loven. Det, der virker absurd og er blevet sagt adskillige gange af andre ordførere, er jo, at som lovgivningen er skruet sammen i dag, må alle foretage insemination undtagen de, der egentlig er uddannet til det, nemlig lægerne.
Det er en noget absurd situation at komme i, at det er ulovligt for de mennesker, der har forstand på at gøre det, men for de mennesker, der ikke har forstand på det, er det fuldt lovligt at gøre det.
Det, der også for mig at se virker lidt besynderligt, er, at ifølge den gældende lovgivning må enlige gerne adoptere; men de må altså ikke få en kunstig befrugtning foretaget under kontrol og med den sikkerhed, der ligger i, at en læge foretager den kunstige befrugtning. Som udgangspunkt er jeg tilhænger af, at vi har muligheden for kunstig befrugtning.
Jeg er glad for, at vi har den ordning, og derfor skal vi også gå skridtet videre efter min klare overbevisning.
Min klare overbevisning er, at kunstig befrugtning er i orden, og jeg vil derfor ikke blande mig i, hvordan de forskellige familiemønstre ser ud i Danmark, og jeg vil heller ikke modsætte mig kunstig befrugtning af enlige kvinder.
Det, man så kan diskutere, og som også flere ordførere har været inde på, er: Jamen hvad med børnene?
Hvad er det for en opvækst, børnene får?
Der er ingen tvivl om, at også jeg helst ser, og at det ideelle må være, at barnet har såvel en mor som en far, men forslaget her betyder jo ikke, at flere vil vælge at være enlige.
Forslaget betyder ikke, at flere vil vælge at være lesbiske.
Det er jo en situation, de er i under alle omstændigheder, og derfor er det forkert at sige, at dette forslag vil betyde, at færre vil blive fædre.
Det er jo ikke tilfældet.
Tilfældet er - i hvert fald for langt hovedpartens vedkommende - at der ellers aldrig nogen sinde ville komme nogen børn i de pågældende familier.
Derfor er det for mig at se et andet sted, man skal lægge vægten, og det, der for mig er helt afgørende, er, at det barn, der bliver født, er et ønskebarn, et barn, som moderen meget brændende ønsker sig.
Og det, at det er et ønskebarn, er alt andet lige den absolut bedste forudsætning for en god og sund barndom og opvækst.
Til sidst vil jeg også nævne den ideologiske vinkel på dette her.
Jeg har i hele mit politiske liv baseret min politik på den personlige frihed - personlig frihed under ansvar naturligvis - og hvis en kvinde ønsker at blive kunstigt befrugtet, så er det efter min opfattelse kvindens egen beslutning.
Det er ikke noget, staten skal blande sig i.
Staten skal ikke gå ind og være moralens vogter på dette punkt, alene af den grund at det ikke kan kontrolleres.
Den nuværende lov medvirker kun til usikkerhed og risici, hvilket tydeligt viser, hvad der sker, når politikere prøver på at bestemme over etik og moral.
Derfor håber jeg på, at forslaget kan finde flertal i Folketinget.
Som udgangspunkt er det rart at høre, at i hvert fald regeringen støtter forslaget.